Ramaphosa toets positief vir CovidPres. Cyril Ramaphosa verlede week tydens ‘n besoek aan verskeie Wes-Afrika-lande. (Foto: Elmond Jiyane/GCIS) Pres. Cyril Ramaphosa ontvang behandeling vir matige Covid-19-simptome nadat hy Sondag positief vir die koronavirus getoets het. Die president het olik begin voel ná die staatsroudiens vir oudpres. FW de Klerk wat hy vroeër die dag in Kaapstad bygewoon het. Luidens ŉ verklaring van die presidensie is Ramaphosa in goeie luim en sien die weermag se gesondheidsafdeling na hom om. Ramaphosa is reeds ten volle ingeënt en is tans in self-isolasie in Kaapstad. Hy het al sy verantwoordelikhede vir die volgende week aan adj.pres. David Mabuza oorgegee. Die president was onlangs op ŉ toer na verskeie lande in Wes-Afrika en hy en die res van die afvaardiging is in elke land vir Covid-19 getoets. Hulle het Woensdag na Suid-Afrika teruggekeer en Ramaphosa het na Johannesburg teruggekeer waar hy weer negatief vir die virus getoets het. Hy was Sondag in Kaapstad vir De Klerk se begrafnis en volgens die presidensie is alle gesondheidsmaatreëls by die roudiens gevolg. Ramaphosa sê sy eie infeksie moet as waarskuwing dien vir alle Suid-Afrikaners om hulle te laat inent en waaksaam teen infeksie te bly. Diegene wat in nabye kontak met die president was, is versoek om hul simptome dop te hou of ŉ Covid-19-toets te laat doen.